Papersnake/gushiwen huggingface dataset:
送卢瞻罢庐陵幕归阌乡
贯休（唐代）

文行成身事，从知贵得仁。归来还寂寞，何以慰交亲。

芳草色似动，胡桃花又新。昌朝有知己，好作谏垣臣。
梅花
张道洽（宋代）

才有梅花便自奇，清香分付入新诗。
閒持杯酒临风处，独倚栏干待月时。
试向园林千万树，何如篱落两三枝。
霜天角里空哀怨，丘壑风流总不知。
黄脩中大夫挽诗 其一
程俱（宋代）

少日无双誉，中年叹数奇。音徽叔度比，治迹次公为。

羔雁徒三至，牛鸡不两施。空令吴楚地，阡陌有馀思。
书怀寄黄任道满子权
王令（宋代）

西风吹云空，晴日露高晒。
驽马无速骋，归客思远届。
长林剥霜红，远水漾寒派。
露虫悲自咽，风菊老犹介。
昔予来方春，焰焰树生态。
今归亦未几，马踏落叶坏。
时物固有然，盛衰信难概。
吁嗟为生劳，黾勉计无奈。
伊余有遐致，久此困俗械。
尝思摆绝去，自放出世外。
高怀乐天宽，远目斥人碍。
有田足晨昏，有圃具葅菜。
父母不待养，妻子固易赖。
世孰得丘山，亦孰失蒂芥。
人自能轻重，吾将守所爱。
六经老诚明，万古熟成败。
得时为醢盐，滋味和鼎鼐。
失犹有万世，令名自沽卖。
自视久已明，决不事谋蔡。
寄诗侑子觞，期子和而再。
张提举挽词
叶适（宋代）

令祖亲扶日驭升，孙今喜复似翁清。
恩波再入淮流满，信节初翁岭外名。
夏木千重添野趣，秋风三叠寄幽性。
长年惯唱渔家纲，难听兹晨薤露声。
己巳重九小集拙诗记海外风景之异呈亨叔
李光（宋代）

十年重九老天涯，异域空惊节物佳。杨柳枝头无落叶，芙蓉池物有残花。

篱边菊好延陶令，坐上诗成戏孟嘉。随分清欢须酩酊，归时风帽任攲斜。
过无为州晤刘仲良潘琴轩两方伯周沐三大令别后却寄 其三
李昭庆（清代）

公瑾论交两世深，每从人海忆浮沈。利名恬淡关天性，言笑矜持见道心。

甘托成都潜卖药，懒同彭泽试鸣琴。十年冷抱梅花卧，合证前身处士林。
送谢武选少安犒师固原因还蜀会兄葬
谢榛（明代）

天书早下促星轺，二月关河冻欲消。
白首应怜班定远，黄金先赐霍嫖姚。
秦云晓渡三川水，蜀道春通万里桥。
一对郫筒肠欲断，鹘鸰原上草萧萧。
次韵和秘书省林舍人校书寓兴五首 其二
刘攽（宋代）

百缘不信皆前定，千古相矜尽小才。梦月豫占沙麓袭，建章如待柏梁灾。

朱英强欲希无妄，苌叔空劳射不来。闻道蓬莱更清浅，便应沧海起尘埃。
木槎径
刘鹗（清代）

我行木槎径，树木高蔽天。径幽欲无路，树老不记年。

盛夏霜霰集，白昼雷雨悬。头碍卑树枝，足踏深涧泉。

仰看咫尺间，半日不得前。方兹汗如雨，陡觉风凄然。

行人谬调摄，疾病相缠绵。况苦乏药物，病亦何由痊？

古人号瘴乡，于以待贬迁。予生果何为？自愧亦自怜。

一官号持斧，从者多控弦。精神复矍铄，手足多胝胼。

据鞍气愈壮，报国心愈坚。愿言早平寇，归泛胥江船。
寄神乐观邓仲修仙官（六首）
蒲庵禅师（明代）

开偏溪头巨胜花，雪精双引紫云车。
忽传青鸟催春宴，烂醉金桃阿母家。
雨宿太白
谢翱（宋代）

城中家斧冰，此地绝炎蒸。天食青童捧，龙居白气升。

暗灯犹宿火，寝服尚衷缯。客话从前事，书传入内僧。

风流今独尽，云物老相仍。净榻搜凉卧，危阑入醉凭。

雨师行下界，鸟梦识中乘。明发甬南去，他山逢智弘。
柳枝词咏篙水溅妓衣
裴虔馀（唐代）

半额微黄金缕衣，玉搔头袅凤双飞。

从教水溅罗裙湿，还道朝来行雨归。
惜鹤十首 其二 病鹤
张养浩（元代）

渠本仙家物，胡为久不安？强行时拓翼，攲立欲遗丹。

谁药相如渴，独怜范叔寒。一鸣虽确确，犹自彻云端。
好事近
赵彦端（宋代）

日日念江东，何有旧人重说。二妙一时相遇，怪尊前头白。

山城无物为君欢，薄酒待寒月。草草数歌休笑，似主人衰拙。
赠莆中方伯谏
欧必元（明代）

相逢湖海士，把臂竹林欢。驹自称千里，人今羡二难。

已能诗里史，犹作画中看。寥落风尘意，朱弦总未弹。
南山十二咏集古 其四 渔村步
程敏政（明代）

短墙荒圃四无邻，水绿天青不起尘。

何处渔樵将远饷，野航恰受两三人。
望夫石
刘方平（唐代）

佳人成古石，藓驳覆花黄。
犹有春山杏，枝枝似薄妆。
成公
王十朋（宋代）

周室孤危若旅人，诸侯谁复肯来臣。成公不是朝天子，假道京师会伐秦。
自题传神
陆游（宋代）

识字深村叟，加巾下版僧。
檐挑只草屦，壁倚一乌藤。
得酒犹能醉，逢山未怯登。
莫论明日事，死至亦腾腾。
子猷访戴
董纪（明代）

雪夜乘舟意似痴，一时狂态竟谁知。非关兴尽空归去，自觉无由见戴逵。
辩惑篇
田锡（宋代）

春树桃与李，美果终得尝。
莫树枳与棘，芒刺还相伤。
君子所树党，在择贤与良。
其党苟非人，为祸亦自殃。
蓄者本铅刀，用欲如干将。
豢者本款段，骋欲侔骕骦。
辨之胡不早，坚冰自履霜。
阮郎归 闻画眉声，和徐方虎用山谷韵
宋荦（清代）

雕笼小鸟两眉弯。谁为描远山。好音缥缈落檐前。

空堂成碧山。

低格磔，碎闲关。新声李义山。听鹂携酒送春闲。何时少室山。
东钱湖
王应麟（宋代）

湖草青青湖水平，犹航西渡入空明。
月波夜静银浮镜，霞屿春深锦作屏。
丞相祠前惟古柏，读书台上但啼莺。
年年谢豹花开日，犹有游人作伴行。
柳
朱淑真（宋代）

万缕千丝织暖风，绊烟留雾市桥东。砌成幽恨斜阴里，供断闲愁细雨中。
次韵穆父舍人再赠之什
苏轼（宋代）

诏语春温昨夜班，屋头鸣鴃便关关。
游仙梦觉月临幌，贺雨诗成云满山。
怜我白头来仗下，看君黄气发眉间。
凤池故事同机务，火急开撙及尚闲。
偶述
谢矩（明代）

少年时节竞繁华，老大无成只叹嗟。閒里春光今又半，梅花落尽到杨花。
题石仙洞
游少游（宋代）

石岩嵚巇跨龙虎，有客岩前避风雨。篆文委蛇蟠玉书，流铃掷风烦守护。

冷翁蜕骨黄金容，千年古木何嵌空。无人唤起玉霄梦，閒却碧桃丹杏风。

令威白鹤去不归，麻姑丹砂疑是非。长松滴翠挹北斗，流水泛花迷旧溪。
初到江州
白居易（唐代）

浔阳欲到思无穷，庾亮楼南湓口东。树木凋疏山雨后，

人家低湿水烟中。菰蒋喂马行无力，芦荻编房卧有风。

遥见朱轮来出郭，相迎劳动使君公。
与愚上人宿天竺 其一
释道潜（宋代）

夕阳山气蔼葱葱，路转松阴复几重。行过石桥人未见，数声先听寺楼钟。
别东林后回寄修睦
齐己（唐代）

昨夜从香社，辞君出薜萝。晚来巾舄上，已觉俗尘多。

远路萦芳草，遥空共白波。南朝在天末，此去重经过。
楼船灯火
张煌言（明代）

澄江春色夜犹明，云汉微茫星斗横。银蒜万条垂甲帐，火珠千斗挂霓旌。

烛龙敕水张鬐出，彩鹢凝烟衔尾行。何处香尘空杂遝，却教灯市满蓬瀛。
杂诗二首 其二
刘因（元代）

水绕千山合，云藏数亩荒。初寻香有阵，渐入翠成行。

豚阱依危石，牛蹊带小塘。团茅奄如画，可惜是逃亡。
千尺撞百尺撞
王履（宋代）

千尺亭亭百尺连，祇缘奇观在层巅。
欹斜朽级难为步，飘忽飞魂只看天。
云谷可探神未许，松风宜听耳无权。
老夫敢向危中过，不是真仙也近仙。
雪中四诗
赵蕃（宋代）

慨念耕田叟，遥怜射猎翁。
追踪尽狐兔，遗种绝螟虫。
试问南山广，何如渤海龚。
无矜没矢力，要格带牛风。
悼猫儿
释云岫（宋代）

亡却花奴似子同，三年伴我寂寥中。
有棺葬在青山脚，犹欠镌碑树汝功。
勉萧尉秀实别刻磨崖
邹浩（宋代）

忠义能令金石开，至今凛凛动昭回。彼苍欲作无穷计，此事欣逢不世才。

净扫烟霞留健笔，巧分鸾凤过浯台。亦宜爱日成君志，侧席知名即诏来。
临洛水
李世民（唐代）

春蒐驰骏骨，总辔俯长河。霞处流萦锦，风前漾卷罗。
水花翻照树，堤兰倒插波。岂必汾阴曲，秋云发棹歌。
春日过栗子岭
柯辂（清代）

逶迤一径入云深，夹道松杉十里阴。天半钟声闻鹿苑，雨馀空里滴烟林。

春泉石畔分新脉，时鸟山中变好音。直欲振衣千仞上，仙灵笑我腐儒襟。
阮怀宁大铖
严遂成（清代）

首上百官图，义儿下拜雌雄狐。继上合算疏，鼠窜两端为黠奴。

奴两端窜黠于鼠，复畏东林如猛虎。虎从风，云从龙，龙兴狐鼠空其丛。

禁锢沉沉十七载，辇金湔濯无成功。急思边才自表见，纳交游侠弹长剑。

天赐一船名大愿，闻道甲申三月变。机关可转策可献，东南一角皇都建。

拥戴阴通马凤阳，一奇货也居福王。下流地岂唐灵武，伪种人非夏少康。

公等自图富贵耳，何心庙佑关存亡。妖书移宫及梃击，借以报复掺乾纲。

立甫逾月其名荐，诏呼冠带趣上殿。三要两合十四隙，姑妄言之未尽善。

第一义先翻逆案，四十三参十八罗汉，一网打入妖僧传。

复社门户靡孑遗，要典重刊铨政乱。都督满街走，职方贱如狗。

谐价西园钱入手，君渔于色湎于酒。宫女三千歌舞酣，叛藩十万貔貅吼。

吴绫夜画乌丝栏，量江那管钓鱼船。守城渠答春灯谜，对敌军书燕子笺。

燕子飞飞止谁屋，春灯无光暗玉烛。可怜一载小朝廷，空传南部烟花录。
送春 其一
缪宝娟（清代）

园林无力护芳菲，红渐萧疏绿渐肥。蝴蝶不知春已去，殷勤犹傍落花飞。
秋霁后
罗隐（唐代）

净碧山光冷，圆明露点匀。渚莲丹脸恨，堤柳翠眉颦。

蝉已送行客，雁应辞主人。蝇蚊渐无况，日晚自相亲。
字字双 闽客谣
顾贞观（清代）

烟岚泼翠山复山，雪浪捲空滩复滩，车船算缗关复关，琴剑羁游难复难。
寄致政徐丞二首 其二
郭祥正（宋代）

为问徐夫子，身閒心若閒。一樽陶令酒，十顷谢家山。

云外冥鸿去，松颠独鹤还。令人起高兴，从此卜追攀。
梅菊
黄庚（元代）

菊清独占风霜骨，梅白偏宜雪月天。
晋宋后来爱花者，岂无靖节与逋仙。
次韵叔原会寂照房
黄庭坚（宋代）

风雨思齐诗，草木怨楚调。
本无心击排，胜日用歌啸。
僧窗茶烟心，清绝对二妙。
俱含万里情，雪梅开岭徼。
我慙风味浅，砌莎慕松茑。
中朝盛人物，谁与开颜笑。
二公老谙事，似解寂寞钓。
对之空叹嗟，楼阁重晚照。
送刘季德应选北上十二首 其十二
欧必元（明代）

与君相见即相亲，肝胆千秋此具陈。莫说知希还我贵，即看谁是眼中人。
沁园春·揩汗残妆
杨弘道（元代）

揩汗残妆，咀梅颦黛，楚腰如束。为蔗浆频饮，全疏绿蚁，绣床慵为，闲倚青奴。解愠风来，忘忧花发，庭树扶疏如画图。凌波袜，步兰堂欲下，犹自踟蹰。
星娥月姊相呼。趁清樾桃笙特地铺。怅紫箫声远，青鸾梦断，逸居无事，长日何如。玉子圆磨，文揪方界，多算须防一著输。闲情远，渐西山翠重，飞下阳鸟。
老人星
赵蕃（宋代）

大史占南极，秋分见寿星。增辉延宝历，发曜起祥经。

灼烁依狼地，昭彰近帝庭。高悬方杳杳，孤白乍荧荧。

应见光新吐，休征德自形。既能符圣祚，从此表遐龄。
西山道中
彭汝砺（宋代）

行尽钟陵西北山，篮舆恣意取峰峦。明朝未必无风雨，便泼浮云子细看。
画堂春 即席
仲并（宋代）

溪边风物已春分。画堂烟雨黄昏。水沉一缕袅炉薰。尽醉芳尊。
舞袖飘摇回雪，歌喉宛转留云。人间能得几回闻。丞相休嗔。
五言集句十首 其七 早春江行夜泊寄忆豫章诸游好
卢龙云（明代）

一路经行处，波澜动远空。乱山春霭里，残漏雨声中。

风俗因时见，心期此夜同。人分千里外，忍对百花丛。
寄越州范希文太守
滕元发（宋代）

江山千里接仁风，都在东南秀气中。
为问玉皇香案吏，蓬莱何似水日宫。
次韵马少伊、郁舜举寄示同游石湖诗卷七首
范成大（宋代）

两贤风度蔼春阳，步屧随风上柳塘。
彩笔红牋芳径里，句中挟我万花香。
出郊劝农饭蔬于法石僧舍时方闵雨有无麦之忧因成八绝 其八
王十朋（宋代）

一径通幽亭面墙，鸟啼林静木苍苍。碍人眼界宜斤斧，放出山光接海光。
送赵伯常淮西宪副
泰不华（元代）

东华晨雾正霏霏，使者分符向合淝。封事尚留青琐闼，蒙恩近出紫宸闱。

江涵晓日明楼艓，风引春云上绣衣。珍重故人千里别，绿尊须尽莫相违。
回銮赵北口驻跸
弘历（清代）

丝柳护堤脩，南巡返翠斿。镜光倏改观，驹影信如流。

渚馆聊停跸，芸斋一纵眸。远帆窗里度，永漏座中留。

即景思江国，连程指帝州。明当辰弗集，预命罢龙舟。
绝句六十四首
张伯端（宋代）

姹女游从自有方，前行须短退须长。
归来却入黄婆舍，嫁个金翁作老郎。
米敷文楚山清晓卷
邓文原（元代）

濛濛烟树楚江湄，寂寞渔村护短篱。云梦舟中春睡足，醉馀犹记牧之诗。
菩萨蛮（四时四首·春）
赵子崧（宋代）

锦如花色春残饮。饮残春色花如锦。楼上正人愁。愁人正上楼。

如天横阵雁。雁阵横天如。思远寄情词。词情寄远思。
送田仓曹汴州觐省
韩翃（唐代）

拜庆承天宠，朝来辞汉宫。玉杯分湛露，金勒借追风。

古驿秋山下，平芜暮雨中。翩翩魏公子，人看渡关东。
後省初成直宿呈子瞻二首
苏辙（宋代）

掖垣初罢斧斤响，栋宇犹闻松桂香。
江海蹔来俱野客，云霄并直愧华堂。
月明似与人迹远，风细微闻禁漏长。
谏草未成眠未稳，始知天上极清凉。
枯禅
汪藻（宋代）

我行昔到虎溪头，俗气浮光两无尽。当时独指烟树杪，有士枯禅雪侵鬓。
岘山望金精
彭任（清代）

金精之人已飞去，金精之洞窈如故。天地于尔钟灵奇，峭壁纡回开石户。

世人不识太古意，独此归功汉代女。忆昔十里出城郭，苍松百树依丹壑。

我当病暑一来休，住此十日胜服药。何如今来屋其巅，动长子孙老耕凿。

都邑为野山为城，西风日暮俯寥廓。
子思赋中秋玩月词借韵作诗
程公许（宋代）

出路相呼游冶盘，何妨月下更追欢。
情知一夕秋无价，看彻三更酒未阑。
衰鬓侵愁羞自照，回肠索句大应难。
可有散发扁舟去，一到垂虹亭上看。
冬至 其二
张耒（宋代）

汴水日夜浅，天寒霜野宽。拂衣秋叶乱，冲面北风寒。

不作归山计，空悲走马鞍。济时吾力薄，俯仰一悲叹。
阑干万里心 春雨忆别
钱念生（清代）

卐字小阑环曲折。恰似我、寸肠千结。乱愁丝和雨丝丝，尽付与、莺梭织。

绿杨风里伤离别。憔悴也、问谁怜惜。此情只有彩毫知，细画出、相思切。
次韵范氏子园居即事三首
苏籀（宋代）

媚兰多畦畹，党竹论尺寻。
倦矣一枝足，卓哉千里心。
气含湖海姿，名挂罴虎林。
长髯罥世累，秃鬓微霜侵。
雕钻久已休，潜伏恨不深。
亭丘近来趣，何止如山阴。
月磵
释绍昙（宋代）

即虚明处发灵源，坐在沉沉湛湛边。
勇退截流机路活，揭翻光影未生前。
三山林唐杰潘庭坚张农师会于丁岩仲新楼
戴复古（宋代）

又携诗卷到南州，尘满征衫雪满头。
桃李春风故园梦，江山落日异乡愁。
樽前一笑真奇事，坐上诸君尽胜流。
政倚清谈洗胸臆，莫教王粲赋登楼。
都中书怀二首
戴复古（宋代）

醉卧长安市，思归东海涯。
瓶馀残腊酒，梅花隔年花。
日与愁为地，时凭梦到家。
乡书三两纸，一读一咨嗟。
白翁老公祖请告归淄青岁暮凄其离怀充斥漫赋绝句言别 其七
唐汝询（明代）

长干雨定雪将飞，心逐悬旌怅有违。一曲骊驹千片泪，何人更礼芰荷衣。
郡中逢桐庐方冰鉴相士
艾性夫（元代）

七里滩头曾识面，五峰城里又逢君。
人间一瞬白驹日，世事几逢苍狗云。
奇骨谁当侯万里，匹夫那可帅三军。
试凭冰鉴从头问，细雨青灯过夜分。
暑夕放舟有怀茂悦史君
周密（宋代）

溪凉供野放，机尽狎鸥群。风月怀元度，山川忆少文。

远峰明过雨，疏树泊归云。幽玩情何限，回桡夜已分。
送刘伯瑞四首 其四
赵蕃（宋代）

衡州有贤牧，吾党更监州。事作盐梅济，殊非泾渭流。

斯民均受赐，治状各推优。看即蓬山上，联翩两校雠。
刘晁之家园六咏·伫棹
姜特立（宋代）

青溪一曲似清湘，刳木临流制小航。
莫怪时时来伫棹，一生心事水云乡。
偈颂一百零二首
释慧远（宋代）

若能离诸相，即入法王家。
法王无二法，无法即是家。
是故法王法，当甚苦瓠瓜。
洞户
杨亿（宋代）

洞户飞甍接绮寮，一春幽恨寄兰苕。
书题枉是藏三岁，壶矢谁同赛百娇。
水国风霜凋社橘，仙山云雾隔江潮。
东城剑骑何曾出，祇为离愁髀肉销。
别崔刑部
徐积（宋代）

黄金何日上燕台，致主犹轻乐毅才。便是功名未如意，报恩宁肯惜重来。
奉和御製读唐书
夏竦（宋代）

贤哉段忠烈，振迹自邠宁。
动必怀刚毅，何尝废典刑。
英规方贯古，乐石谅难铭。
密议初如用，艰危岂易形。
喜雪
范纯仁（宋代）

久旸逢腊雪，酌酒动欢诚。密势迷城郭，馀霏冒栋楹。

河光平曳练，岳色远堆琼。已报丰年瑞，三登贺太平。
哭刘敦质
白居易（唐代）

小树两株柏，新土三尺坟。苍苍白露草，此地哭刘君。

哭君岂无辞，辞云君子人。如何天不吊，穷悴至终身。

愚者多贵寿，贤者独贱迍。龙亢彼无悔，蠖屈此不伸。

哭罢持此辞，吾将诘羲文。
题台湾诗醇
刘献池（清代）

韵事瀛东三百秋，南金北箭此齐搜。斐亭词调钟虽歇，鲲海珊瑚网尽收。

绝岛新诗经月旦，神州显宦纪风流。洛阳纸贵称斯集，璀璨珠玑万古留。
惠山
俞桂（宋代）

径入松关古，秋云带树烟。
只疑山有雨，恰是涧流泉。
骚客诗留壁，游人岸系船。
凭谁招陆羽，瀹茗古栏边。
西湖十景竹枝词 其十 鹫岭观曦
徐熥（明代）

啼罢天鸡曙色微，鹫峰高处见朝晖。傍人不用歌行露，夜与郎游尚未归。
次韵徐廷献机宜送自酿石室酒
范成大（宋代）

清绝仍香如橘露，甘余小苦似松肪。
官糟重浊那知此，付与街头白面郎。
发谷熟县寄扬州同寮
孔平仲（宋代）

清晨出古县，独遇卖花翁。芍药三数朵，琼苞出渐红。

皎如情人三梳洗，朱帘半掩娇春风。

去年维扬陪胜赏，此花开谢旬月中。

名园胜刹处处有，深畦浅垄无西东。品流已多搜绝异，若数英俊遗凡庸。

迩年新花更奇巧，造化彫琢何时穷。

离家今日已千里，云雨浩荡迷淮东。而今又及赏花月，因循不赏花更空。

寄语维扬好相识，花时勉泛黄金钟。
五言过楼岩寺
李治（唐代）

旋騼登雪岭，飞旆驻香城。路盘高下骑，峰回出没旌。

云衣缝涧户，霞绮织山楹。飏刹移虹影，携风引梵声。

岫馥炉烟合，岩悬叠溜萦。空结笼檐网，虚谷响台铃。

簇野千丛暗，长河一带明。散望禅林外，方弘拯溺情。
金字经·春晚
张可久（元代）

惜花人何处，落红春又残。倚遍危楼十二阑，弹，泪痕罗袖斑。江南岸，夕阳山外山。
喜念祖同宝之到滇
邹永绥（清代）

父子追随定省来，路长天冷雪皑皑。山中屡欲探梅信，客里无须劝酒杯。

老矣而翁皮骨尽，勖哉犹望子孙才。剥穷复反循环理，试看春风启冻荄。
南询歌
释慧空（宋代）

南询士，标致殊，发言落落中疏疏。瘦藤一握铁相似，孤身万里云不如。

作者前，致一问，分明直得绳床震。失脚踏翻楼阁门，通身不挂毗卢印。

佛祖言，甚热椀，一剑当头百非刬。大展禅宗定古今，火里蝍蟟三只眼。
新栽松
文丙（唐代）

可怜同百草，况负雪霜姿。歌舞地不尚，岁寒人自移。

阶除添冷淡，毫末入思惟。尽道生云洞，谁知路嶮巇.
演兴四首。招太灵
元结（唐代）

招太灵沦山之巅，山屹山沦水沦涟。
祠之襰沦眇何年，木修修沦草鲜鲜。
嗟魑魅沦淫厉，自古昔沦崇祭。
禧太灵沦端清，予愿致夫精诚。
久愵沦忄充忄充,招捃扌痐沦呼风。
风之声沦起飗飗，吹玄云沦散而浮。
望太灵沦俨而安，澹油溶沦都清闲。
送严维归越州
李嘉祐（唐代）

艰难只用武，归向浙河东。松雪千山暮，林泉一水通。

乡心缘绿草，野思看青枫。春日偏相忆，裁书寄剡中。
偈颂一百一十七首
释绍昙（宋代）

一点心灯，寒心灿烂。
今古长明，几人著眼。
诸方老冻脓，烧畲种粟，
三呼三应，妙司水因，
眉间挂剑。虽然列焰分辉，
当暗中有明，当明中有暗。
而今拈出亦请看，出格元宵，
何妨赏翫。
登罗浮山 其二
吴泳（宋代）

海山半夜失蓬莱，微带云根雨脚来。元是道家清绝境，世间妄指作阳台。
将去宝峰诵老杜更欲投何处赋五言三首 其三
洪炎（宋代）

更欲投何处，仙山不可窥。欲寻吴许迹，默与绮园期。

裹饭随妻子，清秋问路歧。神真有汲引，逸驾或容追。
醉歌三首
仇远（元代）

客居真易过，凡事不如仪。
惟有閒寻睡，浑无趣作诗。
晚晴行数步，日午酌三卮。
系马庭阶下，人多借去骑。
和胡鍊绣衣昭君词 其四
倪谦（明代）

辽鹤犹能故国归，越禽亦解向南飞。坐看绝塞时弹铗，起视明河夜揽衣。

无语暗伤情脉脉，长吁空结气霏霏。君王早辩图多伪，何至红颜委命非。
和吴省副北轩湖山之什
蔡襄（宋代）

谁於素壁写江流，云树疏疏映荻洲。
尽日清虚全却暑，一川摇荻似轻秋。
暂逢明画心犹在，终向扁舟老去休。
只有游鯈能自适，莫怀香饵重迟留。
寿喻处州父太翁八十
王世贞（明代）

此翁爱我能诗歌，我爱此翁心不他。儿骑五马不自贵，日飨二簋犹云多。

太守放衙日卓午，却着斑斓学莱舞。石羊山头荐修脯，琵琶洲上奏箫鼓。

人生八十古更稀，有子福德增崔嵬。生来鹤骨元偏瘦，胜后冰肌转自肥。

余郎非亲应即故，寿翁珊瑚未肯顾。贱子为裁玉笥云，丈人且进金盘露。
兴德寺逢张居士
李复（宋代）

扫叶开新径，携瓶汲晓泉。
偶逢岩下客，来问室中禅。
鸟去空还寂，薪穷火自传。
四方行已徧，归老旧林边。
郡圃有荔支名白蜜者熟最晚戏成一绝
王十朋（宋代）

纷纷蜂采百花归，蜜在枝头竟不知。造物要令甜在后，时人莫讶熟何迟。
长相思·红满枝
冯延巳（五代）

红满枝，
绿满枝，
宿雨厌厌睡起迟。
闲庭花影移。
忆归期，
数归期，
梦见虽多相见稀。
相逢知几时？
早行五首
吴芾（宋代）

长涂终日困炎蒸，破晓扶衰强趁程。
发是篮舆桥上过，一钩斜月水是明。
忆萧山故友
陈祯（明代）

西风吹雨暗书房，每忆萧山别意长。
马驻西陵秋树晚，诗吟东浙夜窗凉。
石岩昼暖花空好，江树春晴酒自香。
何日南来重有约，蹇驴驮醉过钱塘。
顾季狂见过即还吴中
欧大任（明代）

西来何意共持觞，十载知名自大梁。过赵竟辞双璧赠，入关宁用百金装。

三江艇在谁相问，五岳书成尚未藏。闻道伯鸾将欲隐，皋桥流水是吴乡。
狱中寄酒友
颜几（宋代）

龟不灵兮祸有胎，刀从林甫笑中来。
忧惶囚系二十日，辜负醺酣三百杯。
病鹤虽甘低羽翼，罪龙尤欲望风雷。
诸豪俱是知心友，谁遣尊罍向北开。
别沈二弟
赵蕃（宋代）

一别动五载，此生能几回。
其间何不有，只是恐生哀。
我病真衰矣，君才盍勉哉。
要留还索去，风雨更漼漼。
咏史诗。黄金台
胡曾（唐代）

北乘羸马到燕然，此地何人复礼贤。

若问昭王无处所，黄金台上草连天。
重和元少尹
白居易（唐代）

凤阁舍人京亚尹，白头俱未著绯衫。

南宫起请无消息，朝散何时得入衔。
及第后谢座主
周匡物（唐代）

一纵东越入西秦，十度闻莺不见春。试向昆山投瓦砾，便容灵沼濯埃尘。

悲欢暗负风云力，感激潜生草木身。中夜自将形影语，古来吞炭是何人。
怀赵府录
释居简（宋代）

知义称仲子，义岂仲子明。康章果何事，其如通国人。

国人眼芒羊，眇视终不亲。悠悠鹿为马，扰扰丹成青。

轲岂好辩哉，隐若不得平。斥矫如斥羊，子孝俾孝信。

高风既偃草，雄辩如建瓴。真固易为赝，赝亦难逃真。

至今百世下，粲粲日与星。向来宣城掾，赵擅梁楚声。

束书甫言归，议者纷而纭。番腾巧如织，萋菲骈相新。

老我若病瘖，不觉勇自鸣。掾自仙源来，世袭清流盟。

家法凛雪霜，厥绪方振振。诸父相颉颃，渭阳更轮囷。

佞贤决雄雌，霄壤与渭泾。轲死虽无传，此舌死不泯。

不与智者道，此道谁商评。
拟寒山寺 其九十九
释怀深（宋代）

世上贪饕汉，因财日夜煎。天公借与汝，看守七十年。

譬如良田谷，春种秋方圆。不见张车子，生来便有钱。
寄曹宏斋
陈栎（元代）

我不识宏斋，识之文字间。古风久萧瑟，一笔独追还。

恨如东鲁人，未得登东山。振衣不自勇，路亦非阻艰。
送内兄曹二还湘潭亲舍 其二
孙继皋（明代）

岁晏尔何适，情亲泪满裳。片云山下舍，孤剑橐中装。

风急洞庭白，月明关路苍。泽兰如可采，为寄说行藏。
偈二首
释正觉（宋代）

妄息寂自生，寂生知则现。
知生寂自灭，了了唯真见。
月下弹琴记集句诗二十首 其九
李桢（明代）

形容变尽语音存，地夐难招自古魂。闲结柳条思远道，欲书花古寄朝云。

窗残夜月人何在，树蘸芜香鹤共闻。今日独经歌舞地，娟娟霜月冷侵门。
化城山主化田
释绍昙（宋代）

古柳堤边展化机，要人一饱便忘饥。
谁将夺食驱耕手，拚却良田种蒺藜。
送杨侍郎帅江陵
沈继祖（明代）

蜀道登门日，于今十五秋。
恩勤怀荐祢，飘泊久依刘。
兹辍中台望，将宽北顾忧。
望之多献纳，有欲为王留。
题广爱寺楞伽山
李琪（唐代）

善高天外远，方丈海中遥。自有山神护，应无劫火烧。

坏文侵古壁，飞剑出寒霄。何似苍苍色，严妆十七朝。
日月莲花歌
汪莘（宋代）

伟哉天地间，谁家两枝莲。
红莲一枝瑰子鲜，白莲一枝雪样妍。
两花径面各千里，压尽众草无朱铅。
不见卖花翁，不知阿谁担南躔又北躔。
不见采花蜂，但见乌蟾两点追过天津桥那边。
有时双晕更整整，有时五彩尤戈戈。
有时露下花头湿，有时风起花头偏。
五凤衔入渊中渊，六龙插上天中天。
一入一上知何年，至今络绎如梭穿。
花敛作昏舒作昼，世间未识春前后。
神农教民乱耕耨，唐侯指出两花定节候，
唐侯司花方少年，朝朝暮暮长与花周旋。
苟非其人子莫传，为花拣得花中仙。
姚家爱花故不俗，花前自鼓薰风曲。
采旗幻想芙蓉面，晚来旗脚薰风转。
此花不费一钱买，付与后来司花模楷。
青春飞过秋飞回，红白芙蕖花自开。
曾观尧舜山河去，也见汉唐池馆来。
看花人逐年年改，畴昔看花几人在。
交川为陶齐写芦雁图嘱予题句
沈梧（清代）

西风一夕两夕，寒芦将枯未枯。天末惊心烽火，雁来重认江湖。
西斋
刘克庄（宋代）

西斋残月上窗扉，犹记挑灯共撚髭。
欲见阿连惟有梦，老人无梦亦无诗。
木兰花慢 和杜德常中秋韵
许有壬（元代）

叹流光如水，又分破，一年秋。柰妒雨痴云，良宵佳节，不遂登楼。山川满前图画，幸故乡无复有新愁。风物催成老境，乾坤付与双眸。几年京国苦淹留。今得赋归休。况天柱峰头，清辉好在，氛翳俱收。身闲更逢全景，是腰钱骑鹤上扬州。明日霜天红树，绝胜芦叶汀洲。
秋景 清辉玉臂寒
刘辰翁（宋代）

待得清辉满，中秋两地看。丹心空自苦，玉臂故应寒。

银汉成冰水，金波满露盘。西风罗袖薄，落月杵声残。

身世谁知苦，裳衣客最单。关山同杜老，垂泪忆长安。
因首座求偈
释怀深（宋代）

衣底明珠本自圆，个中无正亦无偏。蒲团纸帐坐终日，体取先师苦口禅。
次韵和通判库部会棋
刘攽（宋代）

三百纵横事不平，古今仙俗判昏明。已居胜势谁前敌，独暗机先误必争。

寥落寒星天欲晓，稀疏过雁雨初晴。南阳画诺庭无讼，正赖君诗得此声。
长史郑弘良以王命请余画像留国中口占答之
汪楫（清代）

岂是中朝第一流，偶持龙节拂麟洲。大名那得齐诸葛，遗像何劳比益州。

稍喜文章堪报国，谁凭骨相取封侯。灵台一片真难状，多谢传神顾虎头。
南堂五首
苏轼（宋代）

江上西山半隐堤，此邦台馆一时西。
南堂独有西南向，卧看千帆落浅溪。

暮年眼力嗟犹在，多病颠毛却未华。
故作明窗书小字，更开幽室养丹砂。

他时雨夜困移床，坐厌愁声点客肠。
一听南堂新瓦响，似闻东坞小荷香。

山家为割千房蜜，稚子新畦五亩蔬。
更有南堂堪著客，不忧门外故人车。

扫地焚香闭阁眠，簟纹如水帐如烟。
客来梦觉知何处，挂起西窗浪接天。
宝刀篇
翁延年（清代）

宝刀未磨洗，形与凡铁同。土花久斑驳，拂试须良工。

唐砖汉镜有时售，此刀弃掷都市中。赏识之人亦无意，摩挲怪有数番字。

贱市携回心不珍，旁人怂为千金器。装潢重复入五都，明珠作饰兼珊瑚。

锋锷一新宝气吐，山鬼走泣狐潜驱。吁嗟时事已沸鼎，此刀杀贼利无并。

闭置匣中贵谁识，至宝仍与顽铁等。
郑氏钟秀楼
王鏊（明代）

隐居还谷口，择胜向峰头。天近星堪摘，湖平地若浮。

云岚生几席，日月在帘钩。何日同登览，超然消我忧。
虎川
杨万里（宋代）

居士欹黄帽，曾来照晚晴。
至今流虢虢，犹学咏诗声。
次韵王编修二首
陈造（宋代）

落手新诗吮复吟，自甘壁角挂枯琴。
祈光已吸金茎露，张野俄聆帝乐音。
疗我平生风雅渴，放君高步隽英林。
人间梦想珊瑚树，龙护灵湫万仞深。
济明不预虎丘之游作此寄之
邹浩（宋代）

虎据千年一故丘，尔来形胜绝南州。池清不碍龙收影，台迥犹疑石点头。

白日青天秋更好，幅巾藜杖晓同游。遥知正拥双旌坐，直上云峰一凭楼。
果山春郊即事七首
吴泳（宋代）

梅事匆匆半雨残，李妆羞涩尚春寒。
人情只道花时好，花未开时正耐看。
酒楼秋望
华岳（宋代）

西风吹客上阑干，万里无云宇宙宽。
秋水碧连天一色，暮霞红宙日三竿。
花摇舞帽枝犹软，酒入诗肠句不寒。
古往今来恨多少，一时收拾付杯盘。
姑苏杂咏 齐云楼
高启（明代）

境临烟树万家迷，势压楼台众寺低。
斗柄正垂高栋北，山形都聚曲栏西。
半空曾落佳人唱，千载犹传醉守题。
劫火重经化平地，野乌飞上女垣啼。
访南园张氏昆仲因而留宿
邵雍（宋代）

中秋天气随宜好，来访南园会隐家。
贪饮不知归去晚，水精宫里宿烟霞。
云岩洞
陈岩（宋代）

卷曲山阿路窈深，春风随地散幽芬。
洞中仙客谁为伴，去去来来自在云。
接本师书并衣杖诸物
释函可（明代）

开缄百拜泪淋漓，万里叮咛塞上儿。饮水几人顽最苦，烧香七上远应知。

寄衣只为冰霜冷，还杖须怜步履疲。话到曹溪终不可，年来多病命悬丝。
和时圣昭兼酬刘原博
程嘉燧（明代）

劳生真厌老来忙，但喜残年相见长。
禁火风光春断酒，浴蚕时月夜舂粮。
陶公日没思燔烛，仲子辰佳可命觞。
独爱幽栖身懒动，敢将衰病学嵇康。
初度戏题
袁宏道（明代）

碌碌复碌碌，浮生如转毂。帝宏匝地罗，人窘弥天狱。

堕地三十载，强半是颦䠞。算喜无十星，量愁有千斛。

十五岁以前，师傅苦拘束。朝愁日上舂，暮愁书难读。

十五岁以后，龟手事场屋。儒中卞去头，宦网又缠足。

千眄得一官，万眄得微禄。谁知徼五斗，妻子转枵腹。

颜色低上官，肝肠枯案牍。举止动得过，憎恚若相触。

月不十回圆，酒无三朝熟。来者不可知，去者不可赎。

欲留色枯槁，欲归心彳亍。一病觉昨非，万仞遂黄鹄。

勿以径寸荣，易兹寻丈辱。
閒居
吴则礼（宋代）

自断余生更不疑，三间茅屋大江陲。
会降前代李长吉，只有后身韩退之。
群羊正饱官厨肉，野饭宁忘环堵葵。
能事阿穰今落寞，何人便捉画沙锥。
水龙吟（寿吴尉·七月初一）
程霁岩（宋代）

夏秋晦朔之间，伊谁为作交承主。颙昂仙伯，挺生此日，宝凉饯暑。绛县才能人，问将甲子，恰今岁岁数。举香山晏会，才先一载，愚深幸、获叨预。

何以寿君初度。愿朱颜、年年如许。棘栖鸾凤，瑞浮鸂鶒，争如燕处。双桂渐香，灵椿好在，福全九五。向画堂深处，不妨重按，旧时歌舞。
虞美人草
陈郁（宋代）

彭城高会日置酒，猴冠犹在妇人手。
仓皇垓下已重围，四面悲吟杂刁斗。
当年举佩不倒戈，到此空余慷慨歌。
虞兮反袂交淹泣，欲幸从兮可奈何。
怨入青芜知几岁，舞恨摇芳无别意。
妾身恨不事英雄，果是英雄安有泪。
寇莱公庙
折彦质（宋代）

莱公英特姿，谭笑安社稷。
流离死穷荒，志士气益塞。
死谪怜忠愍，生还喜子由。
荒祠连旧宅，几见海云秋。
望海二首 其一
俞安期（明代）

纷纷灵异变昏朝，阴火随波远自飘。龙藏函经连水府，蜃楼开市借云霄。

星临东极无分野，山入南荒有沃焦。日日潮来长应候，似应西答百川朝。
山中访枯崖归偶成
胡仲弓（宋代）

寻僧归路远，策杖点苔痕。坐醉松间石，行吟郭外村。

天风翻贝叶，海气润墙根。醉撚梅花笑，心期与子论。
次韵林太渊二首
刘克庄（宋代）

时贤多以刻为明，抚字催科鲜并行。
闻旧吏民皆向化，喜新令尹不求赢。
察帘外事非中道，立路傍碑亦近名。
莫比寻常贵公子，长官清若一书生。
秀亭秋怀十五首 其八
方回（元代）

积闷何可遣，高峰上云端。水南彼何所，缥渺浮孤烟。

郁塞树木古，深幽窗户妍。一楫往从之，岂无凌波船。

绝景未易写，良朋求亦难。独往或兴尽，空叩林下关。

不若遥相望，聊寄吾意焉。
满庭芳（寿京尹）
王子容（宋代）

台衮筹边，京师蒙福，两淮谈笑尘清。正銗筒无讼，桴鼓亦稀鸣。阅武分弓角射，催春事、亲劝农耕。何须付，寻花问柳，小队出郊坰。

功名。今已就，九重近天，好去辞荣。算人间极贵，何似长生。刺占梅山日月，观二妙，玉纹枰休辞醉，洛阳花信，香到露华亭。
剑
郭祥正（宋代）

不得公孙一舞看，空嗟尘渍血痕乾。铸成星斗生光焰，化作龙蛇会屈盘。

金匣藏时天地静，玉池磨处雪霜寒。谁为将相扶明主，此物能令社稷安。
宫词 其七十二
赵佶（宋代）

月色凝辉照胆寒，水晶宫里望中宽。一声长笛来天际，谁学龙吟出指端。
一春屡有阳明之约雨辄尼之将旋幙侍外舅来游
刘学箕（宋代）

裂石未尝关，毋将俗眼观。
虚中原有爱，造蕴亦何难。
羽客能谈道，云房识候丹。
只应仙有分，风响步虚坛。
幼作
郑愚（唐代）

台山初罢雾，岐海正分流。渔浦飏来笛，鸿逵翼去舟。
送何龙若归京口
黄云（明代）

米家画里放船回，一路看山倦眼开。
只恐还乡无旧业，桃花空傍战场栽。
鹰马辞
杨维桢（元代）

鹰使司漏，马使警偷。
臧者守杼，获者运牛。
彼此职废，空抱主忧。
获不见薛恭尹赏各有所，两地一易俱称优。
金山集古 其三
郭棐（明代）

重重楼阁倚天开，四面惊涛捲雪堆。春事暗随流水去，夕阳又雪暮潮来。

月明古寺客初到，风静寒塘花正开。独凭阑干意难写，不知身在妙高台。
朝中措（董令升待制生日）
王之道（宋代）

天庭丹熟在何时。铅汞适投机。四海方思霖雨，未容驾鹤先飞。

当年今日，谪仙初降，庭露E661E661。愿对良辰好景，称觞为醉芳菲。
过疏山题一览亭梁溪公所书也二首
胡寅（宋代）

林梢斜月堕金盆，接影苍茫日雾翻。
欲倚小栏收遁景，试凭长啸卷遐昏。
寒山濯濯空堆皱，野水瀰瀰不待源。
莫道此亭观览富，未如宾日上天门。
湘为杂咏三首 其一
刘三吾（明代）

大厦原非一木支，诸贤坐失有为时。不缘天上云龙会，谁解湘为𧑐蚌持？

垂翅夕阳鸿去远，游神华表鹤归迟。争如沤鹭忘机好，依旧无心在水湄。
岁晚四首 其三
李彭（宋代）

苦忆中州向子期，微官镌尽赋新诗。清班未许联天仗，直指聊看著绣衣。
挽钱塘蔡令君
程珌（宋代）

少年思贾谊，中寿忆宾主。
军政存钟阜，民庸在括苍。
马啼归凤阕，车轴折关肠。
唤起青油梦，悲风搅白杨。
古离别
韦庄（唐代）

晴烟漠漠柳毵毵，不那离情酒半酣。
更把玉鞭云外指，断肠春色在江南。
题孙倅面山轩诗
朱翌（宋代）

举头直北看青山，低头真下觑黄卷。
黄卷辛勤有时厌，青山於人保不变。
山作主人我为客，主人看客长不倦。
今代风流漱石公，吏事直以儒雅缘。
一丘一壑在胸中，尘土污人聊举扇。
开门抆拭旧题傍，坐与乌经通一线。
近因秋雨骋此君，更倚岁寒为外援。
贱子与世多背驰，只有青山存半面。
莫嫌剥啄时扣门，要是绨袍故人恋。
送温陵庄君崇班赴长乐都尉
余靖（宋代）

新命升鹓序，办严辞浚都。
去乘关吏传，归握戍兵符。
云阔逢乡树，风和见海桴。
南枝羡君乐，遣我忆蒪鲈。
次韵思道同晦甫春日过李氏园亭
吕陶（宋代）

二贤谈笑共为州，深惜青春烂漫游。吟到醉乡须一饮，步回芳漫亦三休。

风前几点见蛱蝶，雨后数声闻栗留。人望使旌应喜乐，此心于尔亦何羞。
菊花
方一夔（宋代）

不入萎红烂紫场，萧然清苦凛风霜。客中衰鬓随秋老，篱下寒枝似旧香。

千载有陶期汗漫，几人后屈话凄凉。每愁摇落知谁在，只有黄花守死黄。
石龛
杜甫（唐代）

熊罴哮我东，虎豹号我西。我后鬼长啸，我前狨又啼。

天寒昏无日，山远道路迷。驱车石龛下，仲冬见虹霓。

伐竹者谁子，悲歌上云梯。为官采美箭，五岁供梁齐。

苦云直簳尽，无以充提携。奈何渔阳骑，飒飒惊烝黎。
偈十六首
释行瑛（宋代）

竖不穷三际，横不亘十方。
大不偪塞虚空，细不入於芥子。
三世诸佛，如觉如梦。
诸大祖师，若存若亡。
与么境界，从上诸圣。
尚迷昧如斯，方今学人，
且作么生凑泊。但得雪消去，
自然春到来。
舟中大醉偶赋长句
陆游（宋代）

过江何敢号高流，偶与俗人风马牛。
画楫新摇严濑月，清尊又醉戴溪秋。
壮心无复在千里，老气尚能横九州。
古寺试求三丈壁，为君驱笔战蛟虯。
盘墅·入园
黄由（宋代）

才到松陵即是家，故园喜听雀喳喳。
上人只为贪风月，蛮触交争笑尔蜗。
和春卿学士柳枝词五阕 其四
韩琦（宋代）

淡烟轻日簇谁家，微出青旗一带斜。对景似嫌春意老，更摇疏影扫残花。
代陈季若上张帅
林光朝（宋代）

南墙钜竹拂青烟，正在空斋簿领前。
欲向韩门借余润，乞将白璧种蓝田。
游天坛
林灵素（宋代）

摆脱尘缨淡无欲，闲阅图经寻岳渎。林泉何处惬予心，收拾琴书将卜筑。

崎岖不敢千里辞，东至太行人王屋。先探藏花坞里春，蟠桃毕竟何时熟。

燕萝故宅阳台宫，九龙戏珠画屏簇。丹井沉沉寝月明，丫髻仙童把参斸。

昂头贪看华盖峰，蓦然误入紫微谷。上方楼阁与云闲，金碧交辉射林麓。

远尘沟有远尘人，夜半闻歌采芝曲。策杖穷跻瘦龙岭，险似剑阁西向蜀。

扪参历井上冲冥，千剑断崖横独木。自辰及酉脚力穷，恰到紫金堂下宿。

再拜新尝太乙泉，顿觉洒然消病骨。褰衣竟入南天门，回首乾坤小蛮触。

恍兮惚兮九霄间，万顷岚光醒醉目。银座金腰玉顶寒，帝遣仙官分部属。

小有中藏万里地，都压洞大三十六。日精月华左右奇，黛色倚空如削玉。

东观大海日轮红，西望穷边坛影绿。炼丹炉下土犹香，抱出神丹知几斛。

巡山使者持太阿，保护神宫谁敢黩。王母洞深非可测，雷霆屡震蛟龙窟。

遥指三官校勘台，樵人几度闻丝竹。抱朴岩前采药童，手撚金芝身薜服。

北斗平联北斗星，自是天关通地轴。麻笼药匮翠相连，瑞草灵苗香馥郁。

一声长啸坐孤石，紫云悠悠送黄鹄。个中煞是麻姑仙，冷笑世间光景促。
和潘帐干二首
史弥宁（宋代）

洋洋雅颂几遗篇，删后求诗类一偏。
直下谢陶能出手，就中李杜亦差肩。
多君句好堪呈佛，老我时来未得仟。
两地河山费蘧栩，吟窗何日勘尘编。
咏案头四俊 凤尾笔
张玉娘（宋代）

近来觅得管城子，修竹枝头彩影高。气挟风云驱阵势，光摇文彩动旌旄。

诗成览德三书俊，梦入生花五色豪。圣代祇今皆有象，晴窗处处凤凰毛。
和蔡君谟阁前紫柏
胡宿（宋代）

秀植登中禁，灵根记大方。纤枝乘十雨，劲节誓千霜。

云干仍稠直，烟华稍郁苍。绿阴疏未合，翠鬣俨相望。

育质从新甫，标名压豫章。三休依宝构，一溉引天潢。

瑞露通晨浥，灵风绕夜翔。蠹蟫惊阁熏，啼狖忆岩光。

地惠覃行苇，人情乐树杨。保无禽鹿践，知免斧斤伤。

远势兴毫末，孤标出众芳。寒葭宁可倚，幽草固难藏。

庭鹤宜留侧，台乌莫近傍。未经鸾隐叶，不使麝居香。

松操同凌雪，葵心共向阳。故情存涧壑，生意属池隍。

昼景斜临石，禅机俯映堂。颂传商庙桷，材入汉家梁。

此世隆三代，何时构九房。瑰姿天所产，工度未应忘。
东宁春兴六首 其六
黄佺（清代）

晓来无事步閒庭，花草当阶任意生。梅树犹开海外地，春风不落世中情。

烟迷傀儡生番社，苔掩贺兰旧瓦城。壮志磋磨还未减，举头万里见云情。
刈稻了咏怀
杜甫（唐代）

稻获空云水，川平对石门。寒风疏落木，旭日散鸡豚。

野哭初闻战，樵歌稍出村。无家问消息，作客信乾坤。
子夜四时歌 冬
孔平仲（宋代）

风凄薄愁云，雨冷成飞雪。莫作苦寒吟，行行桃李月。
题朱涵斋都统便面洛神兼临十三行二首 其一
姚鼐（清代）

谁识伤心赋洛神，每思千载一天人。持将便面西风障，却爱淩波袜下尘。
赠术士陈谈天
王迈（宋代）

我生之辰日在亢，斗牛之宿晻无耀。
独有首尾二{左武右虎}星，角立昴氐争击标。
一生奇蹇良苦之，已分青云输年少。
每逢星史说经躔，探手止之头屡掉。
谈天一日叩斋扉，信口阳秋天下妙。
数灵不用蓍草占，机秘时将道眼照。
玄中巧夺君平胎，圣处深入浑沌竅。
俗人筹星乱如麻，蠡测管窥工窃剽。
听君谈唾如秦青，字字宫商合腔调。
如何孤身无所赏，萍梗风波在任浮漂。
正缘苦泄造化机，真宰忌之神所诮。
方知多技故多穷，风事绵然君莫笑。
虽然知己岂无人，试往京城谒权要。
一丝莫久蹄还湾，沧海六鳌待君钓。
奉和圣制夏日游石淙山
姚崇（唐代）

二室三涂光地险，均霜揆日处天中。石泉石镜恒留月，

山鸟山花竞逐风。周王久谢瑶池赏，汉主悬惭玉树宫。

别有祥烟伴佳气，能随轻辇共葱葱。
再继土修三绝
王洋（宋代）

主献宾酬卒举觥，礼成宾主不遗荣。
自惭馆客殊无礼，终又不闻食器声。
题使台后圃八首 其六 独秀堂
释德洪（宋代）

天质自奇峻，千寻紫翠重。谩烦君独秀，不愿掩群峰。

与客共秋晚，搜诗到暮钟。夕阴寒欲滴，倚槛见纤秾。
西京崇德里居
罗隐（唐代）

进乏梯媒退又难，强随豪贵殢长安。风从昨夜吹银汉，

泪拟何门落玉盘。抛掷红尘应有恨，思量仙桂也无端。

锦鳞赪尾平生事，却被闲人把钓竿。
过贾浪仙崔秀才故祠
李新（宋代）

浪仙句法得全功，崔子区区立下风。
客冢相望归不得，青衫憔悴两君同。
雨中有怀
廖行之（宋代）

客里春三月，江头雨半旬。
囊空那得醉，吟苦未甘贫。
愁逐花枝老，诗随节物新。
郴流去湘水，欲此寄双鳞。
题山石猿鸟图
杨载（元代）

万卷堆中昏欲睡，忽见画图醒我意。眼前崖谷起嵯峨，便似著身游此地。

楩楠槠栎大百围，奔泉透石辟历飞。玄猿孤峙憩美荫，下视白鸟娱清晖。

昔闻虞舜狩南岳，君子相随化猿鹤。往时此辈犹尔为，慨想云林真可乐。

拔剑斫山山骨露，山鬼咿嘤安敢怒。祇今踊跃归去来，莫愁无觅诛茅处。
题刘养晦练江并序文炳
方回（元代）

朝为练江吟，暮为练江吟。
练江果何在，曰在江之阴。
练江不在眼，练江常在心。
譬之古君子，土思操南音。
褰裳涉其浅，拿舟济其深。
练江可以钓，得鱼沽酒斟。
季子佩六印，陶朱贾千金。
此事决失望，鸥盟难重寻。
秋落粪本木，春返来宾禽。
矫首天都峰，吾亦辞武林。
游仙四首 其三
王绩（唐代）

结衣寻野路，负杖入山门。道士言无宅，仙人更有村。

斜溪横桂渚，小径入桃源。玉床尘稍冷，金炉火尚温。

心疑游北极，望似陟西昆。逆愁归旧里，萧条访子孙。
冲虚观
单县君（宋代）

雄峰峻峙焕朱明，元圣清虚此耀真。
地静无心间日月，山高举首近星辰。
金坛露冷青鸾舞，丹灶风清白鹤驯。
时有仙人绿云上，九霄飘忽响韶钧。
秋日杂诗 其四
边连宝（清代）

清商沁骨髓，发为酸楚吟。物理有推激，欲制难可禁。

金匏虽异族，竹磬乃同音。孟郊死已久，谁当知我心。
再次韵作招隐篇
陈造（宋代）

我家五亩园，泉细地不渴。
载酒噬肯游，开门谁汝遏。
典衣买花栽，种十八九活。
繁华出荒秽，天巧容人夺。
三径纡晓步，两部厌晴聒。
长日岸帻啸，看人曳裾谒。
伸屈较倚伏，烜赫藏戾孽。
蛮触胜负间，吾老饱所阅。
孰知花药畴，细炷沈檀屑。
此乐彼莫顾，渠爱我已割。
微吟会心处，山鸟亦欣说。
焉得喙三尺，佳处为君说。
秋兰媚幽芳，野竹挺高节。
当知陶一觞，可敌萧八叶。
骈来作螟赢，独产耿玉雪。
闰正月十一日吕殿丞寄新茶
曾巩（宋代）

偏得朝阳借力催，千金一胯过溪来。
曾坑贡后春犹早，海上先尝第一杯。
谢吴安中留宿
米芾（宋代）

肉眼通神四十年，侯门拖袖气如烟。符离经过无行李，西入皇都索相钱。
寄题辛氏尘外楼
洪咨夔（宋代）

罗浮三十里，楼对玉崔嵬。
风卷软红去，云扶飞翠来。
会心须尽帙，适性莫多杯。
除得翳根尽，灵光生镜台。
北耗
刘克庄（宋代）

京师渠敢泄边机，北耗传讹果是非。不见红旗加露布，颇传黄屋尚宵衣。

南风不竞师将老，春水方生虏必归。何日灵台真偃伯，更无一点战尘飞。
寄隐直
刘攽（宋代）

远身嗟道敝，筑室笑劳生。应接知侪俗，浮沈得避名。

陈家星不昧，灌氏水长清。往事今闾里，悠悠旅客情。
顾静虚求录旧作
孙承恩（明代）

抱病一秋情索寞，笔砚诗篇久零落。顾子爱我情不薄，为出此卷书旧作。

倒箧出笥费搜检，漫录数篇谢勤确。下笔欹倾觉生涩，掩卷沉吟砚频涸。

迂疏半是野人语，放浪潦倒畴予若。顾子兹事爱成癖，辞翰每问名人索。

东江三汀并绝妙，两雄相当靡勍弱。顾我曹滕厕齐鲁，君也误爱予惭怍。

美玉明珠问顽璞，慎勿并视彰秽恶。
芭蕉
叶汉（明代）

亭亭照出月朦胧，别样风流那可同。半捲芳心如有恨，一缄书札怨无鸿。

含情苦战三更雨，入梦轻敲一夜风。爱尔美人怜寂寞，十年惆怅绿窗中。
读渊明饮酒诗
韩淲（宋代）

山水幽绝处，吾亦难为情。此道世莫讲，肯计身后名。

徇名与逃名，俱若可怜生。百年能几何，大半宠辱惊。

醒醉一昭彻，本来孰亏成。
司寇临海敬所王公阅视三镇远以图说见遗赋诗二章为报 其一
朱多炡（明代）

鸣笳伐鼓出居庸，凭轼边城万骑从。每饭未尝忘巨鹿，一编今已尽卢龙。

行专阃外纾筹策，归向尊前论折冲。莫道书生无剑术，箾中霜色吐芙蓉。
赋山云侄偶锄
薛嵎（宋代）

扶犁人所贱，何苦事耕耘。生意未终息，雨声曾厌闻。

诗书长在手，畚锸岂劳君。祇恐青云上，能将此志分。
广陵登福缘佛阁 其三
钱谦益（清代）

独有层楼上，偏于象纬亲。轮中回日月，规外抚星辰。

北户风霜急，南柯国土真。高高天眼在，凭揽析微尘。
寄题太和宰赵嘉言勤民二图 其二
杨万里（宋代）

□民勿视作□□，勉力耕桑贵及时。上古□□犹画像，老夫喜赠二篇诗。
池上感兴
齐己（唐代）

所向似无端，风前吟凭栏。旁人应闷见，片水自闲看。

碧底红鳞鬣，澄边白羽翰。南山众木叶，飘著竹声干。
月杪梅花盛开主人置酒花下饯余还镇海席上索诗续作此歌
姚燮（清代）

倒涵春影满樽素，疑酒已注浮热香。藐姑魂轻或能吸，我俗何有冰雪肠？

花南皛碧横竹廊，借与绿珠为步障。泠泠玉蕤韵天际，掩蔽百态流神光。

风丝缠绵敢催笛，雨气暄好何来霜？主人酒熟呼客尝，客惟举杯痴若忘。

昏灯密幄怨幺鸟，古藓空山思夕阳。近来吾发将就苍，羌不如前年少狂。

看花伴侣半寥落，佳春逝与离别将。主人殷殷兹劝觞，吾于此花诚何当？

但因气密致心醉，莫缘貌柔诬骨刚。明朝一帆东下沧，先愁冻海欺薄裳。

生教情断鹿卢剑，可容梦拾明月珰。伤心天末定难已，寄卧琴边聊复偿。

人间哀乐后茫茫，我诗代券宜密藏。还言尔花毋出墙，此院不比青泥坊。
民夫
宋伯仁（宋代）

阃帅差夫欲太平，浚河才了又修城。
挑小组鍫镬无休日，失业妻儿有叹声。
两个布衫寒透骨，半盂蒸饭冷无羹。
何时一统山河了，只向春田带雨耕。
楚村道中
周邦彦（宋代）

族云行太虚，布置初狼籍。
弥缝天四维，俄顷同一色。
雨形如别天，含恶示忍滴。
泥涂颇翻车，行者自朝夕。
中央成白道，袅袅踏蛇脊。
潺湲冒田水，去作涧底碧。
高林荫清快，渴乌时一掷。
晚休张庄聚，泾草蒙古驿。
往时解鞍地，醉墨栖坏壁。
孤星探先出，天镜小摩拭。
比邻忽喧呼，夜磔鲁津伯。
梦归萱草堂，再拜悲喜剧。
问言劳如何，嗟我子行役。
平明看屋霤，两鹊声啧啧。
果逢南使还，冯寄好消息。
谁秣百里驹，肯税不论直。
郡中西斋
韦应物（唐代）

似与尘境绝，萧条斋舍秋。寒花独经雨，山禽时到州。

清觞养真气，玉书示道流。岂将符守恋，幸已栖心幽。
遇张韩伯说边事
戴复古（宋代）

每上高楼欲断魂，沿江市井几家存。
飞鸿历历传边信，芳草青青补烧痕。
北望苦无多世界，南来别是一乾坤。
相逢莫说伤心事，且把霜螯荐酒樽。
句
江砢（宋代）

读书三年丈，逢世四角轮。
颂古二十七首 其二十一
释昙贲（宋代）

白牯问狸奴，虚空酬万象。电激不停踪，谷虚谁答响。

啐兮啄兮，清机历掌。回头𨍏轹范秦时，舌上葛藤长万丈。
题万进士赴召手卷
邓林（宋代）

天风万里入鹏抟，曾逐群仙到广寒。云路功名期早遂，禁城花柳约重看。

为儒有幸邂明主，及第由来拜美官。得禄早荣慈母养，板舆丝竹日承欢。
蔡子因相过留踰月
叶梦得（宋代）

解作江山一月留，仲文儒雅更风流。欲知爵跃心能喜，正爱蝉连语不休。

筑室君方论并舍，归山我已办扁舟。交亲四海今馀几，万事伤心付白头。
浣溪沙·风递残香出绣帘
孙光宪（五代）

风递残香出绣帘，团窠金凤舞襜襜，落花微雨恨相兼。
何处去来狂太甚，空推宿酒睡无厌，怎教人不别猜嫌？
访含弘山僧不遇留题精舍
韦庄（唐代）

满院桐花鸟雀喧，寂寥芳草茂芊芊。吾师正遇归山日，

闲客空题到寺年。池竹闭门教鹤守，琴书开箧任僧传。

人间不自寻行迹，一片孤云在碧天。
次韵幕僚喜雨诗卷
李光（宋代）

皇天欲遣雨催诗，润泽焦枯自应期。江上半犁如有继，田家一饱岂无时。

汉军乏食徵方急，商后精祈事敢遗。嘉谷蒿莱俱茂遂，故应沛泽称平施。
句 其一
李畋（宋代）

红沽村落酒，肥鲙海乡鱼。
得大儿书作诗寄之再寄大儿兴仁
华宗韡（明代）

花落深林晚，凄凉又一春。杖藜徐散步，卮酒不沾唇。

无复繁华梦，空余老病身。裁诗强排闷，寄汝远游人。
朝中措（贺益齐仿嗣娶妇）
赵必{王象}（宋代）

凤凰台上听吹箫。银烛万红摇。要觅琼浆玉饮，隔墙便是蓝桥。

大儿清彻，小乔初嫁，雨腻云娇。愁怕沈郎销瘦，不堪十万缠腰。
双头兰
释居简（宋代）

艾拥萧陵雪未消，蒂连芳萼闯春饶。国香不似倾城色，寂寞空山大小乔。
高苕峰陈莘野刘纯吾三公隔水不得相见 其一
庞尚鹏（明代）

芳村连曲水，树色隔江分。愿结青山侣，同为出岫云。
偈颂五十一首
释大观（宋代）

监本倔强，匙挑不上。
馽空云蒂补处空，陆地滔天翻白浪。
暗中拈出定命竿，体眼鹰晴迷向当。
老和尚为谁没齿更穿龈，从教疑杀天下人。
长命草二首 其一
陈元谦（明代）

河源二月春色好，绿卉红英花满道。美人不爱河阳花，只爱青青河畔草。

为言风霜摇落时，和羲律转荣还早。盈盈珠露缀湘裙，折来轻向蛾眉扫。

君不见萋菲成锦易弃掷，玉帐佳人坐中老。瑶琪贝叶谩栖尘，灵根翠㔩聊相保。
忆北府弟妹
殷济（唐代）

骨肉东西各一方，弟兄南北断肝肠。离情祇向天边碎，壮志还随行处伤。

不料此心分两国，谁知翻属二君王。艰难少有安中土，经乱多从胡虏乡。

独羡春秋连影雁，每思羽翼并成行。题诗泣尽东流水，欲话无人问短长。
瓦
释绍昙（宋代）

脚尖踢出烂泥团，妙在陶轮转处看。
盖覆虚空无渗漏，从教头上黑漫漫。
生老病死佛家以为四苦宋人又借此以诮权贵今反之为四绝句焉 其三
杨巍（明代）

南北罢驱驰，闭门高卧时。不生又不灭，惟有达摩知。
金缕曲 其三 老儒
易顺鼎（清代）

学究先生样。半生来、青镫黄卷，乌皮绛帐。三字头衔穷措大，不讳含酸骨相。

难得是斯文未丧。一第蹉跎头白早，叹磨穿、铁砚心徒壮。

功名路，恐难望。

济南博士江都相。溯流传汉家真派，何嫌依傍。辛苦儒林谋绝业，全力名山休让。

觅冷蠹堆中同葬。七贵五侯君不见，牧猪奴、转瞬青云上。

得富贵，且无恙。
阅名胜诗集
俞桂（宋代）

买得山房数册诗，倚篷细读已移进。
只贪眼底看冰玉，月上荷花更不知。
暑夕三首
王镃（宋代）

夜深月晒碧荷香，傍水亭台易得凉。
更剪遮窗蕉叶去，放教山影入藤床。
忆昔答乔白岩因寄储柴墟三首 其三
王守仁（明代）

柴墟吾所爱，春阳溢鬓眉。白岩吾所爱，慎默长如愚。

二君廊庙器，予亦山泉姿。度量较齿德，长者皆吾师。

置我五人末，庶亦忘崇卑。迢迢万里别，心事两不疑。

北风送南雁，慰我长相思。
翛然元规夜坐酌余德儒所惠酒因成联句
张继先（宋代）

共饮名家酒，三杯亦未辞。摅怀谈道妙，举笔赋新诗。

虽病仍牵率，为欢信渺瀰。疏星联远汉，绿水湛前池。

未及裴君句，惭教乐所知。翛然清且慧，泰定默如痴。

有美新荷近，无尘皓月随。山风来细细，银烛耿离离。

青眼便为览，朱帘莫下垂。睡魔浑散释，吟思愈清奇。

万态付一笑，千春总片时。此情能共适，得志任人嗤。

道重皆相契，心机独耻为。瞿昙作良友，老圣是真师。

四海无馀事，诸公足自怡。仙岩拿钓艇，云锦种丹芝。

世俗为无谓，吾人还有宜。红尘聊应迹，紫府去非迟。

终始怀观子，友持愧伯慈。功成当并驾，六合恣傲嬉。

酒厌高阳价，人怀中古情。把杯聊共乐，对景发新声。

十二分清气，三千外世荣。天真聊所适，俗礼莫相婴。

蝉韵微微近，松声宛宛生。林风侵坐冷，山月照人明。

籁静神尤爽，宵分气尚横。星文玉烛焕，虎力紫亳轻。

得志非轩冕，游神必海瀛。中元聊醉此，寓意笑虚名。
减字木兰花·何须翦纸
刘辰翁（宋代）

何须翦纸。依旧一团圆照水。莫倚空寒。柳下池边也只般。君何忽忽。宇宙人生都是客。月在云端。人自愁人不解看。
兰仲文寄诗二十六韵勉和以谢之
耶律楚材（元代）

我爱仲文公，敦纯有古风。科名擢乙选，制策肯宸衷。

作事能谋始，为人克有终。养如邹轲气，成自仲尼镕。

致主忠诚恳，容人便腹空。一朝淹骥足，百里试鸠功。

牛刃聊施割，囊锥已脱锋。屯方雷雨动，泰末地天通。

聚散悲欢里，兴亡梦寐中。势倾秦失鹿，奸殒鲧为熊。

不学东方朔，谁徵皇甫嵩。洛阳传白傅，江夏誉黄童。

上国平诸域，舆情达四聪。百司将布置，多士想登庸。

未识荆州面，徒思卫玠容。中原期混一，天子访英雄。

嘉运人皆幸，亨时君又逢。污俗风已变，明主德方隆。

施雨皇恩布，如流直谏从。凯元咸戮力，稷契各言忠。

我愧凡庸士，恩沾造化工。兵氛箕尾没，剑气斗牛冲。

西华将归马，南阳莫卧龙。孝廉为选举，仁义作帡幪。

历运千年合，衣冠万国同。草仪独有子，行待泰山封。
绣屏戏呈思权
徐积（宋代）

先生卧内花为屏，锦堆四面红云生。珊瑚枕上三四更，半醒半醉魂梦惊。

安得仙葩千万英，不是天台是武陵。
书事
释绍嵩（宋代）

松盖环清韵，秋风倚杖前。
栖毫思确论，击竹自忻然。
高鸟翔云外，孤亭恰水边。
幽居经宿雨，无处不潺湲。
偈颂十四首
释印肃（宋代）

化彼三千七十士，唯恐迷流增嫉妒。
不患寡而患不均，后代绵绵常贵富。
我道无心粥饭缘，饥餐渴饮全无措。
一家有事百家忧，心净还如佛净土。
庐陵米价也寻常，一粒破时全体露。
偈颂一百三十三首 其一三○
释居简（宋代）

未得黄梅山里信，先开大庾岭头花。如何种柏栽松手，流入担柴卖筊家。
七夕祈雨
陆文圭（元代）

彩云朵朵西风散，银汉昭昭北斗倾。
车上耕夫愁欲泣，桥边织斗笑相迎。
蝗飞近境行将及，龙卧深渊自不惊。
病枕怕闻箫鼓商，谁家乞巧到王明。
宫词
宋白（宋代）

春云如鹤惹银台，银榜宫门隔水开。
女史尚书供甲令，玉妃明日祀高禖。
黄公望茅檐静倚图即用其韵
弘历（清代）

太常何事乃居山，独坐应同斋舍间。痴道人图具深意，似怜孤负彼双鬟。
十月初二日鸳鸯湖上水流云在轩作饯秋曲宴张熊万潮家吉祥均在座集者二十二人
姚燮（清代）

庭池数片败荷叶，梦写春灯旧罗褶。墙角一树枯桐枝，细翠但袅烟藤丝。

就中一轩容六几，十二空棂纱是水。二十二人同一轩，人气辟秋轩不寒。

七尺屏风百罂菊，人气无寒地气绿。绿香暗缭初炙笙，十月江南二月莺。

天色溶溶万态妥，画渚当门雁来坐。与吾知者人两三，怜我发似疏柳鬖。

馀人各自煖颜色，萍聚何须尽相识？结斯豪社云饯秋，此辈谁知秋可愁？

高筵传觞吾独醒，罗绮年华发猛省。沄沄东逝湖流长，偶来摇此华灯光。

鸡鸣腷膊落星烂，霜到头颠筵未散。清歌良酝吾不怡，彼真旷达吾还痴。
四和林卿槟榔韵一首
刘克庄（宋代）

似椰内贮杯中物，非曲谁篘罋面春。
百粤姻盟常主约，三彭谗舌竟无神。
浪云软饱元枵腹，暂借酡颜戏写真。
此遣两行红袖去，锦潮亭下草如茵。
寄呈寿基致政左司二首 其一
汪藻（宋代）

年来何事忆莼鲈，家近秋风万顷湖。五马曾同当日渡，二疏今见古人图。

山灵尚勒移文否，田父时遭泥饮无。馀论不妨传四海，君家世世有潜夫。
酒边
仇远（元代）

端阳正是独醒时，閒坐难忘一酒卮。
有客似怜官况冷，山童日午送戎葵。
述旧纪勋太原寄李光颜侍中二首 其一
杨巨源（唐代）

玉塞含悽见雁行，北垣新诏拜龙骧。弟兄间世真飞将，貔虎归时似故乡。

鼓角因风飘朔气，旌旗映水发秋光。河源收地心犹壮，笑向天西万里霜。
八月六日作四首
韩偓（唐代）

日离黄道十年昏，敏手重开造化门。火帝动炉销剑戟，

风师吹化洗乾坤。左牵犬马诚难测，右袒簪缨最负恩。

丹笔不知谁定罪，莫留遗迹怨神孙。

金虎挻灾不复论，构成狂猘犯车尘。御衣空惜侍中血，

国玺几危皇后身。图霸未能知盗道，饰非唯欲害仁人。

黄旗紫气今仍旧，免使老臣攀画轮。

簪裾皆是汉公卿，尽作锋铓剑血醒。显负旧恩归乱主，

难教新国用轻刑。穴中狡兔终须尽，井上婴儿岂自宁。

底事亦疑惩未了，更应书罪在泉扃。

坐看包藏负国恩，无才不得预经纶。袁安坠睫寻忧汉，

贾谊濡毫但过秦。威凤鬼应遮矢射，灵犀天与隔埃尘。

堤防瓜李能终始，免愧于心负此身。
秋夜词
陈价夫（明代）

残灯隐壁秋魂苦，榕叶翻风桂花雨。
谁遣衰蛩上井栏，陈根一一悲相语。
崩云漏雨宵中白，皱縠窗烟锁寒碧。
铜龙咽尽东方高，浮尘穰穰城西陌。
栖真寄南康钱守
张孝祥（宋代）

忆昔姑苏台，实与君子别。一别已六年，音书间何阔。

我行半天下，尘土污须发。君亦抱艰棘，衣袂洒清血。

今日复何日，相望一山隔。我领通玄府，乃在庐山北。

君宦山之南，兵卫森画戟。无由接杯酒，但可共明月。

作诗付邮筒，聊复寄消息。
攻克彭泽夺回小姑山要隘
彭玉麟（清代）

书生笑率战船来，江上旌旗耀日开。十万貔貅齐奏凯，彭郎夺得小姑回。
小园秋思
宋庠（宋代）

年华摇落自骚骚，衰境牵人更畔牢。
月里惊乌愁夜永，箧中团畔恨风高。
烟霏曲霤蜘蛛织，气袭空阶蟋蟀号。
恩重才疏归计晚，可怜身世一鸿毛。
同裴少府安居寺对雨
皇甫冉（唐代）

共结寻真会，还当退食初。炉烟云气合，林叶雨声馀。

溽暑销珍簟，浮凉入绮疏。归心从念远，怀此复何如。
水调歌头 次复初韵
曹伯启（元代）

山林隐君子，无意事王侯。天戈一日南指，多少贾胡留。不效熊舒龟息，却羡蝇头蜗角，我亦滞南州。十载厌奔走，赢得雪飞头。苦思归，归未得，恨悠悠。身世何物，野渡一横舟。用舍随时无定，得失于人有命，谁解曲如钩。兀坐阅今昔，风露一天秋。
迤西道中 其一
沙琛（清代）

蒙茸绿嶂蹙人家，树底长桥石堑斜。三十六湾兰谷响，猩红开遍刺桐花。
周玄初来鹤诗
席应真（明代）

瑶坛法黎土，萧台耸岧峣。缥渺白玉京，空歌协《云》、《韶》。

灵驾御八景，多士严趋朝。琅风扬清微，天花雨曾霄。

皎皎群胎仙，啸歌杂灵璈。前参紫霞盖，后绕青霓旄。

览兹孝子诚，赴此仙人招。阿母炼魂仙，高超谢尘嚣。

控驾不待辔，飞飞凌泬寥。置身王母宫，坐看劫石消。

琼佩朝元礼玉坛，散花天女集云端。仙人骐骥纷前导，上帝旌幢俨下观。

黍米珠悬光烨烨，桂花香冷露漙漙。空歌奏彻琅风细，一一飞鸣献顶丹。
解佩令·曾妙年拾芥功名易
佚名（宋代）

曾妙年拾芥功名易。暂栖鸾、何厌小试。迤逦哦松，便整顿、河阳桃李。寿几许、也犹固未。归来谩、学个陶潜志。遇诞辰、昴宿降瑞。春色三分才过二。寿觞沉醉。祝等彭祖八百岁。
书古寺僧房
齐己（唐代）

绿树深深处，长明焰焰灯。春时游寺客，花落闭门僧。

万法心中寂，孤泉石上澄。劳生莫相问，喧默不相应。